Cu ocazia Praznicului Înălțării Sfintei Cruci, Înaltpreasfințitul Părinte Mitropolit Serafim a fost prezent în mijlocul credincioșilor Parohiei ortodoxe române din Offenbach am Main, parohie păstorită de părintele protopop Ștefan Anghel.

În ajunul praznicului, ierarhul a participat la slujba Vecerniei și a Litiei, rostind un scurt cuvânt de binecuvâtare. La slujba Utreniei s-a săvârșit rânduiala scoaterii Sfintei Cruci, urmată de Sf. Liturghie arhierească.

La momentul potrivit, IPS Serafim a împărtășit credincioșilor prezenți un frumos cuvânt de învățătură evidențiind importanța Crucii în viața fiecăruia dintre creștini, îndemnându-i pe toți să păstreze vie credința ortodoxă.

La finalul slujbei, Părintele Mitropolit l-a prezentat pe Părintele Ioan Saghin care va fi de acum înainte preotul parohiei “Acoperământul Maicii Domnului” și “Sfântul Apostol Bartolomeu” de la Frankfurt. Chiriarhul i-a înmânat acestuia Sf. Evanghelie și Sf. Cruce pentru a-i păstori pe credincioșii din această parte a Germaniei după învățătura Mântuitorului nostru Iisus Hristos.